Zuma oorweeg skorsing van NVG-hoofMxolisi Nxasana. Foto: GCIS “Die president oorweeg om hom [Nxosana] met volle salaris te skors… hangende ‘n ondersoek,” het Mac Maharaj, woordvoerder van die presidensie, in ‘n verklaring gesê. “Besonderhede rakende die ondersoek na sy geskiktheid om sy amp te beklee, word tans gefinaliseer en sal mettertyd aan hom oorgedra word.” Maharaj sê Nxasana, die nasionale direkteur van openbare vervolgings, sal die geleentheid kry om geskrewe voorleggings te maak. Die NVG het vroeër gesê dat Nxasana nie geskors is nie en dat hy ‘n begrafnis bywoon en om die rede nie Vrydag op kantoor is nie. Nathi Mncube, woordvoerder van die NVG, sê Willie Hofmeyr, adjunkhoof van die NVG, neem in sy plek waar. Die presidensie se aankondiging kom na ‘n berig in The New Age dat Nxasana geskors is. Zuma het op 5 Julie aangekondig dat daar ‘n ondersoek gaan wees na Nxasana nadat hy glo nie ‘n veiligheidsklaring gekry het nie weens vorige botsings met die gereg. Volgens mediaberigte is Nxasana in 1985 vir moord aangekla maar is hy later vrygespreek na sy weergawe van selfverdediging. Hy het glo ook erken dat hy in September verlede jaar vir roekelose bestuur en verset teen arrestasie in hegtenis geneem is. Hy is glo ook 12 jaar gelede met R2 000 beboet en vir drie jaar geskors deur die KwaZulu-Natalse Prokureursorde weens wangedrag.